OSLO TINGRETT 


Avsagt: 08.07.2010 i Oslo tingrett, 
Saksnr.: 10-007432TVI-OTIR/01 
Dommer: 
Tingrettsdommer Axel Slettebøe 
Saken gjelder: Utnevnelse av sorenskriver i Haugaland tingrett som 


anføres å være i strid med likestillingsloven 


Per Annstein Aarvik 


mot 


Staten ved Det Klg Justis - og Advokat Fanny Elisabeth Platou Amble 
Politidepartement 


Ingen begrensninger i adgangen til offentlig gjengivelse 


DOM 


Saken gjelder 
Krav om dom for at utnevnelse av sorenskriver var i strid med likestillingsloven $ 3 jf. $ 3a 
samt krav om erstatning for økonomisk og ikke-økonomisk skade. 


Framstilling av saken 

Haugesund tingrett og Karmsund tingrett ble slått sammen til Haugaland tingrett fra 1. 
april 2008. Haugaland tingrett har fem tingrettsdommere i tillegg til sorenskriveren. 
Videre har domstolen tre dommerfullmektiger, en administrasjonssjef og 10,5 
saksbehandlerstillinger. Domstolen har lokaler i Haugesund. 


Embetet som sorenskriver ved Haugaland tingrett ble utlyst med søknadsfrist 11. juni 2008 
etter at daværende sorenskriver var blitt utnevnt som førstelagmann i Gulating 
lagmannsrett. Samtidig ble ledig embete som tingrettsdommer utlyst i forbindelse med at 
Tine Odland var blitt utnevnt som tingrettsdommer ved Stavanger tingrett. 


Det var ifølge den fremlagte utvidede søkerlisten til sammen 15 søkere til de ledige 
embetene hvorav 5 søkere til det ledige sorenskriverembetet. Tine Odland og Per Annstein 
Aarvik var to av søkerne til domstollederstillingen. 


Ledelsesutfordringene ved Haugland tingrett ble for Innstillingsrådet vurdert slik av 
Domstolsadministrasjonen: 

Haugaland tingrett er en nylig sammenslått domstol. Det gir påtroppende sorenskriver 
utfordringer i form av å skulle forene kulturer og ansatte fra de opprinnelige domstolene 
til en ny, felles og velfungerende enhet. 


Saksporteføljen ved domstolen blir avviklet med tilfredsstillende hastighet. Det er ingen 
restanseproblematikk som representerer særlig utfordringer for den påtroppende leder. 
Det er heller ikke uttalte personalproblemer som vil kreve domstolleders fokus. 


Den som utnevnes til ny domstolleder bør være en person med allsidig erfaring, herunder 
prosesserfaring med både sivile og straffesaker. Videre må det legges vekt på faglig 
dyktighet, fleksibilitet, entusiasme, evne til å engasjere og motivere medarbeidere — og ikke 
minst; en klart uttalt interesse for domstolsledelse. Den nye domstolslederen må være en 
tydelig person som gjennom daglig tilstedeværelse ønsker å styre utviklingen av 
Haugaland tingrett. 


Søknadene ble vurdert av Innstillingsrådet og intervju av samtlige søkere ble gjennomført 
19.20. august 2008 av rådets medlemmer Erik Melander og Eldbjørg Løwer og Robert 
Envik fra Domstolsadministrasjonen. Det ble i tillegg innhentet referanser for alle søkerne. 

Innstillingsrådet avgjorde innstillingen til det ledige tingrettsdommerembetet i møte den 8. 
september 2008. Samtidig ble det besluttet å utsette avgjørelsen når det gjaldt 
sorenskriverembetet til neste møte. Innstillingsrådet avga deretter den 3. november 2008 
innstilling med følgende rangering av kandidatene: 

1. Per Annstein Aarvik 

2. Arne Vikse 

3. Tine Odland. 


Innstillingen var enstemmig. 


Saksøker, Per Annstein Aarvik, er født i 1955 og var tingrettsdommer ved Haugaland 


tingrett på søknadstidspunktet. Han avla juridisk embetseksamen høsten 1980 med 
karakteren 2,72. Etter eksamen begynte han som saksbehandler i Justisdepartementets 
Sivilavdeling. Fra 1982 til 1984 var han politifullmektig ved Oslo politikammer. Han 
arbeidet som dommerfullmektig ved Trondenes herredsrett (1984-85). Fra august 1985 til 
1986 var han ansatt som politifullmektig/adjutant ved Senja politikammer. Han var 
politifullmektig/adjutant/inspektør i Haugesund politidistrikt for perioden fra 1986 til 1996, 
herunder som leder av Retts- og påtaleenheten 1988-94 og 1995-96 og som konstituert 
politimester 1994-95. Han var deretter kommuneadvokat i Haugesund kommune (1996- 
97). Han var tilsatt som byrettsdommer i Bergen byrett (1997-98). Etterpå var han 
konstituert sorenskriver ved Karmsund sorenskriverembete fra 1998 til 2000. Siden 2001 
har han vært tingrettsdommer ved Karmsund tingrett, og fra april 2008 (tidspunktet for 
sammenslåingen) ved Haugaland tingrett. 


Arne Vikse som ble innstilt som nr. 2, var tingrettsdommer ved Haugland tingrett på 
søknadstidspunktet, og før dette (dvs. før sammenslåingen) ved Haugesund tingrett fra 
2003. Han var konstituert sorenskriver i Haugesund tingrett mens Tine Odland 
tjenestegjorde i utlandet, jf. nedenfor. Retten ser ellers ikke noen grunn til å innta nærmere 
opplysninger om Arne Vikses bakgrunn og kvalifikasjoner. . 


Tine Odland som ble innstilt som nr. 3, er født i 1954. Hun var tingrettsdommer ved 
Haugaland tingrett på søknadstidspunktet og var før dette, i april 2008, utnevnt som 
tingrettsdommer ved Stavanger tingrett som hun tiltrådte 4. august 2008. Hun avla juridisk 
embetseksamen høsten 1983 med karakteren 2,75. Etter eksamen var hun 
konsulent/førstekonsulent i Direktoratet for Arbeidstilsynet. Fra 1987 til 1990 arbeidet hun 
som konsulent i Utenriksdepartementet. Deretter var hun dommerfullmektig ved 
Haugesund tingrett (1990-92). I perioden fra 1992 til 1993 var hun privatpraktiserende 
advokat i advokatforma Talmo, Kvamme og Lauvaas i Haugesund. Fra 1993 til 2003 
arbeidet hun som tingrettsdommer ved Haugesund tingrett. Hun hadde også en to måneders 
konstitusjon som lagdommer i Gulating lagmannsrett (1995). Fra 2003 til 2008 var hun 
konstituert sorenskriver ved Haugesund tingrett, dog slik at hun fra medio september 2003 
og frem til utgangen av juni 2004 tjenestegjorde i Pristina, Kosovo, på oppdrag fra Nordem 

beredskapsgruppe. Videre var hun i Afghanistand fra september 2005 til september 2006 
som medlem av Justisdepartementets styrkebrønn. 


Innstillingsrådet hadde slik ”samlet vurdering” av søkerne: 

Av søkerne fremstår Aarvik alt i alt som den beste av søkerne. Han er den av dem som 
overbeviser mest når det gjelder lederegenskaper. Det vises særlig til evnen til å stille 
klare mål for organisasjonen og dessuten være tydelig i lederrollen. Innstillingsrådet er 
trygg på at Aarvik vil bli en god domstolleder ved Haugaland tingrett. 


Kandidaturet til Y er vanskelig å vurdere, ........»» Graden av usikkerhet som fortiden må 
sies å være til stede om spørsmålet, gjør det imidlertid vanskelig å innstille ham. +........ 


Fordi Y etter Innstillingsrådets vurdering ikke bør innstilles, fremstår Vikse som den som 
må innstilles som nr. 2. Vikse går foran Z (som ikke ble innstilt, rettens anm.) og Odland ut 
fra en samlet vurdering av ledererfaring ved domstolene og egenskapene som etterspørres 
til lederen ved en domstol av Haugaland tingretts størrelse. Vikse gjorde et meget godt 
inntrykk i intervjuet. Hans referanseuttalelser er svært gode. 


Under noe tvil finner Innstillingsrådet at Odland går foran Z. Odland er utvilsomt en 
meget dyktig dommer. Spørsmålet er hvorledes hun vil fylle embetet som leder ved 
Haugland tingrett. Odland overbeviste ikke i intervjuet når det gjelder lederegenskaper. 
Inntrykkene derfra må suppleres med referanseopplysningene fra hennes tid som 
konstituert sorenskriver ved Haugesund tingrett, og resultatene som domstolen leverte med 
hensyn til saksavvikling og beholdninger under hennes ledelse. Som det er redegjort for 
ovenfor, er enkelte av referansepersonene kritisk til Odlands kandidatur i den foreliggende 
konkurransen. Zs lederegenskaper er generelt sett klart bedre dokumentert. Men det er for 
hans del tale om ledererfaring som ligger et godt stykke tilbake i tid, og som heller ikke er 
domstolsrelatert. Det er ved den innbyrdes vurdering av disse også lagt vekt på Zs 
begrensede erfaring generelt med arbeidet i domstolene. 


Det fremgår at Domstolsadministrasjonen sluttet seg til Innstillingsrådets innstilling. 
Innstillingen inneholdt ingen beskrivelse eller vurdering av spørsmålet om 
kjønnskvotering. 


Innstillingsrådets innstilling ble oversendt Justisdepartementet v/Sivilavdelingen som 
utarbeidet et notat om saken til departementsledelsen. I interne påtegninger til notatet ble 
det argumentert for at Odland burde utnevnes som sorenskriver. Ekspedisjonssjef Anne K. 
Herse mente at det nærmest var sett bort fra at Tine Odland faktisk hadde vært konstituert 
sorenskriver i Haugesund i 5 år, riktignok med 2 utenlandsopphold i denne perioden 
(hvorav det siste utenlandsoppholdet, Kabul, ikke omtales i Innstillingsrådet innstilling). 
Videre mente ekspedisjonssjef Herse at innstillingen la for lite vekt på (”overser”) de gode 
referanseuttalelsene som Odland hadde fått: ”På denne bakgrunn synes jeg det er 

vanskelig å være enig i IR 's rangering av søkerne. Det er jo underlig å bare basere seg på 
intervjuet hvor hun ikke gjorde det så godt, nå man har flere års praktisk erfaring som 
sorenskriver. Også tatt ”kvinneprofilen” i fht. domstolledere tror jeg at jeg hadde satt 
Odland på 1. plass”. 


Tilsvarende vurdering hadde departementsråd Morten Ruud i sin påtegning hvor blant 
annet følgende uttales: ”Dette er en vanskelig sak. Som hovedregel mener jeg det skal 
svært mye til før vi fraviker en enstemmig innstilling fra Innstillingsrådet. Men jeg har 
samme reaksjon som es. Herse etter å ha lest dokumentene i saken. For meg fremstår 
Odland som (minst) like godt kvalifisert som de to som er innstilt foran henne. Jeg vil 
dessuten legge vesentlig vekt på at hun har lang erfaring som kst. sorenskriver, og da i alle 
fall pga objektive kriterier — levert et fullt brukbart resultat. ..... Ut fra at jeg mener Odland 
er (minst) like godt kvalifisert som de to andre innstilte skulle vi heller ikke få noen 
problemer i forhold til likestillingsloven/-ombudet ved å ansette henne”. 


Det fremgår ved påtegning 13.11.08 at justisminister Knut Storberget var enig i 
ekspedisjonssjefens og departementsrådens vurderinger. 


Kongen i Statsråd utnevnte deretter den 21. november 2008 Tine Odland til sorenskriver 
ved Haugaland tingrett. Hun tiltrådte embetet 1. januar 2009. 


Ved brev av 24. januar 2009 henvendte Per Annstein Aarvik seg til Likestillings- og 
diskrimineringsombudet idet han mente han hadde blitt diskriminert på grunn av kjønn da 
han ikke ble utnevnt som sorenskriver ved Haugland tingrett. 


Ombudet avga uttalelse i saken 29. april 2009 og konkluderte med at Justisdepartementet 
ikke hadde brutt likestillingsloven $ 4 andre ledd jf. $$ 3 og 3a, ved utnevnelsen av 
sorenskriver. Når departementet hadde fraveket Innstillingsrådets anbefaling med en 
generell henvisning til målet om flere kvinner i domstolen, mente likestillingsombudet 
riktignok at det var grunn til å tro at Aarvik hadde blitt forskjellsbehandlet i strid med 
likestillingsloven, og at bevisbyrden derfor gikk over på departementet etter 
likestillingsloven $ 16. Ombudet mente at departementet ikke hadde sannsynliggjort at 
Odland var bedre kvalifisert enn Aarvik, men at det var sannsynliggjort at de to søkerne 
var tilnærmet like godt kvalifisert, slik at det var grunnlag for positiv særbehandling av 
Tine Odland etter likestillingsloven $ 3a. 


Per Annstein Aarvik klaget på Ombudets uttalelse ved brev av 12. mai 2009. 
Ombudet vurderte saken på nytt, men fastholdt konklusjonen. 


Saken ble deretter oversendt til behandling i Likestillings- og diskrimineringsnemnda ved 
brev av 9. juni 2009. Saken ble behandlet i Nemndas møte 25. september 2009 og Nemnda 
avga deretter uttalelse den 2. september 2009 hvor Nemndas flertall mente at vilkårene i 

likestillingsloven $ 3a var oppfylt da departementet utnevnte Odland til sorenskriver idet 
det var vanskelig å fastslå om den kvinnelige eller mannlige kandidaten var best kvalifisert. 
”Innstillingsrådet og departementet har således en ulik avveining av de forskjellige 
elementene i kandidatenes kvalifikasjoner. Verken Innstillingsrådets eller departementets 
avveining fremstår som en urimelig eller uforsvarlig kvalifikasjonsvurdering. Flertallet 
finner det også vanskelig ut fra den framlagte dokumentasjonen å slå fast at den ene er en 
mer korrekt kvalifikasjonsvurdering enn den andre”. 


Nemndas mindretall mente at utnevnelsen var i strid med likestillingsloven $ 3 idet 
departementet ikke i tilstrekelig grad hadde sannsynliggjort at søkernes samlede 
kvalifikasjoner var tilnærmet like og at vilkårene for positiv særbehandling dermed var 
oppfylt. Mindretallet la i større grad enn flertallet vekt på Innstillingsrådets innstilling i sin 
vurdering av om vilkårene i $ 3 a var oppfylt. Det ble vist til at Odland kun under tvil var 
innstilt som nr. 3, og at: ”Selv om det ikke uttrykkes klart i innstillingen, må 
Innstillingsrådet ha ment at Aarvik var klart bedre kvalifisert enn Odland”. Etter 
mindretallets oppfatning var det ikke i tilstrekkelig grad dokumentert at Innstillingsrådets 
vurderinger var feil, og siden departementet ikke hadde gjennomført et nytt intervju med 
søkerne, hadde departementet etter mindretallets oppfatning et mangelfullt grunnlag for å 
overprøve Innstillingsrådets vurderinger av kandidatenes personlige egnethet. 


Nærværende søksmål ble deretter reist ved stevning av 8. januar 2010 med staten 
v/Likestillings- og diskrimineringsnemnda som saksøkt. Under saksforberedelsen ble det 
avklart at staten v/Justisdepartementet er rett saksøkt og partsangivelsen ble endret i 
samsvar med dette basert på partenes enighet. 


Planleggingsmøte ble avholdt 30. april 2010 og hovedforhandlingen ble deretter avviklet 
29. juni 2010. Per Annstein Aarvik møtte som selvprosederende part og avga forklaring. 
Videre avga Innstillingsrådets leder, sorenskriver Gunnar Lind, og Eldbjørg Løwer som er 
medlem av Innstillingsrådet, samt departementsråd Morten Ruud forklaring. Det ble 
forøvrig foretatt slik dokumentasjon som fremgår av rettsboken fra hovedforhandlingen. 


Saksøkerens påstandsgrunnlag og rettslige anførsler 

Utnevnelsen av Tine Odland som sorenskriver i Haugaland tingrett var brudd på 
likestillingsloven $ 3 jf. $ 3a. Ved utnevnelsen var det adgang til å benytte moderat 
kjønnskvotering, dersom kandidatene var tilnærmet like godt kvalifisert. Per Annstein 
Aarvik var imidlertid klart bedre kvalifisert og skikket enn Tine Odland. Det vises til 
Innstillingsrådets innstilling. Innstillingsrådet innstilte to menn foran Odland og vurderte 
ikke moderat kjønnskvotering fordi saksøker ble vurdert som klart best kvalifisert. 

Det var da ikke adgang til å utnevne Odland. 

I diskrimineringssaker foreligger delt bevisbyrde. Saksøkeren har utvilsomt oppfylt sin 
bevisbyrde mht sannsynliggjøring av at diskriminering har funne sted. Staten har ikke 
oppfylt sin bevisbyrde mht å sannsynliggjøre at diskrimineringen ikke var i strid med 
likestillingsloven. 


Ut fra Innstillingsrådets praksis-/policynotat foreligger det en presumpsjon for at moderat 
kjønnskvotering ble vurdert, men funnet uaktuelt fordi avstanden var for stor. Det kan 
blant annet under henvisning til Innstillingsrådets sammensetning sees bort fra at 
spørsmålet om moderat kjønnskvotering ble oversett. At Innstillingsrådet under ”noe tvil” 
fant at Odland kunne innstilles foran en fjerde søker som ikke ble innstilt, taler også for at 
Innstillingsrådet vurderte saksøker som klart bedre kvalifisert til stillingen som 
domstolleder. 


Det er opplyst at det ble lagt vekt på at Odlands ledererfaring var tidsnær, men dette er ikke 
tidligere nevnt som relevant eller avgjørende, og det kan heller ikke være riktig at 
saksøkers til sammen ca. 13 års lange ledererfaring må vike for Odlands ca. 3 års 
ledererfaring fordi denne er mer tidsnær. Departementets vektlegging av Odlands 
ledererfaring uten at denne relateres til saksøkers lengre ledererfaring, innebærer i seg selv 
diskriminering. 


Regjeringen står ikke fullstendig fritt blant søkerne, men er bundet av alminnelige 
saklighetskrav og lovverket forøvrig, jf. deptets brev av 03.03.2009 til 
Likestillingsombudet. 


Departementet hadde på utnevnelsestidspunket ikke annet grunnlag for sin avgjørelse enn 
materialet som forelå fra Innstillingsrådet og rådets innstilling om de aktuelle søkerne. 


Departementet har gitt grovt misvisende faktiske opplysninger om søkerne, og påberopt 
seg disse opplysningene som grunnlag for sin beslutning om å utnevne Odland, og har i 
denne forbindelse på feilaktig grunnlag faktisk hevdet at hun var bedre kvalifisert enn 
Aarvik — et standpunkt som senere er forlatt. 


Departementet har til fordel for Odland blant annet vektlagt hennes domstolledererfaring, 
mens den angivelige store forskjellen i domstolledererfaring i realiteten bare utgjør 4 
måneder. Saksøker hadde vært konstituert som sorenskriver i 2 år og 11 måneder, mens 
Odlands faktiske konstitusjonstid var på 3 år og 3 måneder. Når det gjelder resten av 
hennes konstitusjonstid på ca. 5 år, fungerte tingrettsdommer Vikse for henne under hennes 
to utenlandsopphold på til sammen 1 år og 9 måneder. 


Departementet har vist til Odlands gode resultater som fungerende domstolleder samtidig 
som saksøkers gode resultater ikke nevnes. Resultatene fra Odlands tid som konstituert 

sorenskriver, var dessuten preget av tingrettsdommer Vikses domstolledervirksomhet i 
denne perioden uten at dette er kommentert av departementet. 


Departementet har videre ved utnevnelsen neglisjert både faktiske opplysninger om 
søkernes ledererfaring og innstillingsrådets beskrivelse både av søkernes 
referanseuttalelser og intervju. 


Den ulovlige diskrimineringen utløser erstatningsansvar, for økonomisk og ikke- 
økonomisk skade. Departementet har i tidligere lignende sak utbetalt oppreisning med kr 
100 000 som etter det opplyste skyldtes spesielle forhold. Det erkjennes at tilsvarende 
spesielle forhold ikke gjør seg gjeldende i denne saken og at det dermed ikke er grunnlag 
for oppreisning med et så vidt høyt beløp. Oppreisningen skal etter likestillingsloven $ 17 
fastsettes til det beløp som retten finner rimelig under hensyn til partenes forhold og 
omstendighetene for øvrig, jf likestillingsloven $ 17. Departementet har i ettertid skriftlig 
beklaget at endret innstilling ikke ble meddelt saksøker forut for utnevnelsen, men dette 
skjedde først etter lang tid. 


Saksøkerens 
påstand 


1. — Utnevnelse av sorenskriver i Haugaland tingrett den 21.11.2008 var i strid med 
likestillingsloven $ 3 jf. $ 3a 

2. — Per Annstein Aarvik tilkjennes erstatning fra Staten ved Det Kgl Justis- og 
Politidepartement for økonomisk tap begrenset oppad til kr 600 000 og for ikke- 
økonomisk skade begrenset oppad til kr 100 000, etter rettens skjønn. 

3. — Staten ved Det Kgl. Justis- og Politidepartement dømmes til å dekke Per Annstein 
Aarviks saksomkostninger. 


Saksøktes påstandsgrunnlag og rettslige anførsler 

Prinsipalt anføres det at Tine Odland var tilnærmet like godt kvalifisert som saksøker til 
stillingen som sorenskriver i Haugaland, og at vilkårene i likestillingsloven $ 3 jf $ 3a for å 
benytte moderat kjønnskvotering ved utnevnelsen derfor var oppfylt. Kvinner er sterkt 
underrepresentert som domstolledere. 


Det bestrides ikke at regelen om ”delt bevisbyrde” i likestillingsloven $ 16 første ledd 
innebærer at staten i dette tilfelle må sannsynliggjøre at vilkåret om at søkerne må være 
tilnærmet like godt kvalifisert, foreligger. 


Det følger av forarbeidene til domstollovens bestemmelser om dommerutnevnelser 
(Ot.prp.nr.44 2000-2001) side 103 følg.) at Regjeringen velger fritt blant de tre innstilte 
kandidatene. Departementet har således en plikt til å foreta en egen vurdering før 

utnevnelse skjer, herunder avveie de ulike momentene i kandidatenes kvalifikasjoner. 
Regjerings valgfrihet må innebære en begrensning i domstolenes adgang til å overprøve 
den avveiningen av skjønnsmessige momenter som Regjeringen/Justisdepartementet har 
foretatt. 


I denne saken la Innstillingsrådet stor vekt på inntrykk fra intervjuet når det gjaldt 
vurderingen av søkernes lederegenskaper, jf. ”Samlet vurdering” i innstillingen (8. 45 i 
bilag I til stevningen). Departementet la ikke samme vekt på dette, i lys av at Odland i sin 
konstitusjonsperiode som sorenskriver hadde vist gode lederegenskaper, dokumentert ved 
saksavvikling i sin konstitusjonsperiode og gode referanser. For saksøkers vedkommende 
får imidlertid dette mindre av selvstendig betydning for sluttvurderingen, i og med at 
opplysningene for hans vedkommende bekrefter innstillingsrådets inntrykk fra intervju av 
hans gode lederegenskaper. 


Det fremlagte interne notatet viser at det her ble foretatt en relevant 
kvalifikasjonsvurdering fra departementets side, og at departementet var berettiget til å 
vurdere Tine Odland som tilnærmet like godt kvalifisert. Det er ikke nødvendig å ta stilling 
til om det ble lagt vekt på kjønn eller om Tine Odland ble ansett best kvalifisert. Det var 
uansett adgang til å utnevne henne idet hun var tilnærmet like godt kvalifisert som Aarvik. 


Subsidiært anføres det at det ikke foreligger grunnlag for erstatning utover det økonomiske 
tap som foreligger. Omfanget av saksøkers økonomiske tap slik som dokumentert ved 
fremlagte tapsberegning, bestrides ikke. Kravet på oppreisning bestrides imidlertid. Det er 
etter den helhetsvurdering som skal foretas etter likestillingsloven $ 17, ikke grunnlag for 
erstatning for ”tort og svie”, og under ingen omstendigheter med mer enn et lavt beløp. 
Vektige likestillingsmessige hensyn gjør seg gjeldende i saken. Departementet har 1 ettertid 
overfor saksøker også beklaget at endret innstilling ikke ble meddelt saksøker før 
utnevnelsen. I den andre saken som tidligere har vært om moderat kjønnkvotering ved 
dommerutnevnelser og hvor staten utbetalte oppreising (kr. 100 000) til forbigått mannlig 
søker, forelå helt spesielle forhold som ikke gjør seg gjeldende i denne saken. 


Saksøktes 
påstand 


1. — Staten v/Justisdepartementet frifinnes. 
2. Staten v/Justisdepartementet tilkjennes sakskostnader 

Rettens vurdering 
Retten finner at staten v/Justisdepartementet må frifinnes og er i hovedsak enig i det 
saksøkte har anført. 


Kongen, dvs. regjeringen, utnevner dommere etter å ha innhentet innstiling fra 
Innstillingsrådet for dommere, jf. Grunnloven $ 21, jf. domstolloven $$ 55 flg.. 
Innstillingsrådet skal innstille tre søkere forutsatt at det finnes tre kvalifiserte blant 
søkerne. Det skal innstilles tre søkere for å sikre at regjeringen får ”reell innflytelse og 
valgmulighet”, jf. Ot.prp.nr.44 (2000-2001) side 103 flg.. ”Regjeringen velger fritt blant 
de innstilte ”. Regjeringen kan ifølge forarbeide også gå utenfor kretsen av innstilte, noe 
som i tilfelle forutsetter at saken først sendes tilbake til Innstillingsrådet, jf. domstolloven 
$ 55 c, med underretning om at regjeringen overveier å utnevne en annen, navngitt søker, 
og med anmodning om at Innstillingsrådet gir en vurdering av denne søkeren: ”Dersom 
søkeren fortsatt ikke innstilles, kan regjeringen likevel utnevne vedkommende”. 


Ellers innebærer den nye ordningen som er etablert for dommerutnevnelser, at regjeringen 
og Justisdepartementet, etter å ha mottatt innstillingen, skal foreta en ordinær vurdering av 
de aktuelle søkerne, men slik at ”Innstillingsrådets vurdering skal tillegges meget stor 
vekt”. "Innstillingen skal imidlertid ikke legge noen begrensninger på Kongens valgfrihet, 
så lenge den foreskrevne prosedyre følges”, jf. Ot.prp.nr.44 (2000-2001) side 106. 


At Innstillingsrådets vurdering skal tillegges meget stor vekt, er også etter det opplyste 
fulgt opp i praksis idet det er vist til at regjeringen kun i åtte av totalt 255 innstillinger 
(pr. 3. mars 2009) har fraveket innstillingen. 


Det er ikke bestridt at Regjeringen ellers er bundet av alminnelige saklighetskrav og 
lovverket for øvrig, herunder at forskjellsbehandling på grunn av kjønn er forbudt etter 
likestillingsloven $ 3 første og andre ledd med mindre reglen om positiv 
forskjellsbehandling i likestillingsloven $ 3 a kommer til anvendelse: ”Ulik behandling 
som i samsvar med lovens formål fremmer likestilling mellom kjønnene, er ikke i strid med 
$ 3”. Likestillingslovens formål er etter $ 1 å fremme likestilling mellom kjønnene og tar 
særlig sikte på å bedre kvinnens stilling. 


Det er en målsetning ifølge forarbeidene om å øke kvinneandelen, jf. Ot.prp.nr.44 (2000- 
2001) kap 8.3.2.. I St.prp.nr.1 (2007-2008) side 47 ble det nedfelt følgende prinsipper for 
rekruttering av dommere: ”Regjering mener at høy faglig kompetanse, personlige 
egenskaper og variert yrkes- og livserfaring er viktig ved utnevnelse til dommerembeter. 
Hovedutfordringer er å tiltrekke seg gode søkere til ledige dommerembeter og øke 
kvinneandelen blant dommere. Dette er særlig viktig for embetet som domstolleder”. 


At moderat kjønnskvotering leggs til grunn, fremgår også av Innstillingsrådets 
praksis/policynotat av februar 2007: ”Målsettingen for Innstillingsrådet er å oppnå best 

mulig kjønnsmessig balanse både i dommerkorpset som en helhet og i den enkelte 
domstol”. ”Innstillingsrådet praktiserer moderat kjønnskvotering, det vil si at kvinnelige 
søkere blir foretrukket dersom flere kvinnelige og mannlige søkere står tilnærmet likt. 
Dette gjelder særlig hvor det fra før er mange menn og få eller ingen kvinner i det aktuelle 
dommerkorps. Men også generelt, ut fra at det i dommerkorpset på landsbasis er en 
betydelig underrepresentasjon av kvinner”. ”Prinsippet anvendes også ved utnevning av 
domstolledere, hvor kvinnerepresentasjonen på landsbasis er lav”. ”Siden de generelle 
utvelgelseskriterier som Innstillingsrådet legger til grunn nødvendigvis er noe 
skjønnsmessige, vil det ofte være rimelig rom for å ivareta behovet for bedring av den 
kjønnsmessige balansen, samtidig som valget fortsatt gjøres mellom søkere som står 
tilnærmet likt for øvrig”. 


Per Annstein Aarvik bestrider ikke at det i forbindelse med utnevnelsen av ny domstolleder 
i Haugaland tingrett, var adgang til positiv særbehandling på grunn av kjønn i medhold av 
likestillingsloven $ 3 a, forutsatt at de som konkurrerte om stillingen var tilnærmet like 
godt kvalifisert. Han er ikke uenig i at kvinner er underrepresentert i domstollederstillinger, 
og at utnevnelse av kvinnelig istedenfor mannlig domstolleder, har stor likestillingsmessig 
betydning. Det som er omtvistet, er kun om det i forbindelse med utnevnelsen av ny 
domstolleder i dette tilfellet kunne legges til grunn at Tine Odland var tilnærmet like godt 
kvalifisert for stillingen. De øvrige vilkår for positiv særbehandling bestrides ikke. 


Det er ikke omtvistet at staten v/Justisdepartementet i dette tilfelle har bevisbyrden for at 
vilkårene for positiv særbehandling til fordel for Tine Odland, var oppfylt, jf. 
likestillingsloven $ 16 som bestemmer: ”Hvis det foreligger omstendigheter som gir grunn 
til å tro at det har funnet sted direkte eller indirekte forskjellsbehandling i strid med 
bestemmelser i denne loven, skal det legges til grunn at slik forskjellsbehandling har funnet 
sted, hvis ikke den ansvarlige sannsynliggjør at slik forskjellsbehandling likevel ikke har 
funnet sted. ”. 


I forbindelse med likestillingsombudets behandling av saken, anførte departementet 
riktignok prinsipalt at Tine Odland var bedre kvalifisert enn Aarvik, noe 
likestillingsombudet ikke fant sannsynliggjort, jf. likestillingsombudets uttalelse på side 12 
og 13, og som senere heller ikke er fastholdt av departementet. Det betyr, slik retten har 
oppfattet det, at staten v/Justisdepartementet aksepterer at bevisregelen i $ 16 kommer til 
anvendelse, noe som også må legges til grunn på bakgrunn av Innstillingsrådets 
enstemmige innstilling. 


Innstillingsrådet vurderte Per Annstein Aarvik som best kvalifisert som ny domstolsleder. 
At det i innstillingen ikke sies noe om hvorvidt moderat kjønnskvotering var vurdert, 
skyldes som anført av saksøker, at Innstillingsrådet ikke vurderte Aarvik og Odland som 
tilnærmet like godt kvalifisert. Dette er også bekreftet gjennom vitneforklaringen til 
Innstillingsrådet leder. Moderat kjønnskvotering vurderes i alle saker i tråd med 

Innstillingsrådets praksis/policynotat og vil også ifølge Innstillingsrådet leder fremgå av 
innstillingen der dette er aktuelt. Moderat kjønnskvotering var imidlertid ikke aktuelt 1 
dette tilfellet og ble derfor heller ikke nevnt i innstillingen idet Tine Odland ikke ble 
vurdert som tilnærmet like godt kvalifisert som nr. 1. Tine Odland lyktes ikke i intervjuet 
med to av Innstillingsrådets mest erfarne medlemmer å overbevise når det gjaldt 
kvalifikasjoner til lederstillingen, men ga ifølge innstillingen "uttrykk for lite konkrete og 
til dels uklare synspunkter om hva ledelsesutfordringene ville bestå i” tiltross for at hun 
”burde ha forventet at intervjuet i hovedsak ville dreie seg om ledelsesspørsmål”. 
Referansene som ble innhentet, var ifølge Innstillingsrådets leder ”greie nok”, men det var 
også noen som uttalte seg forbeholdent, blant annet avtroppende sorenskriver. 
Innstillingsrådets medlemmer har ellers slik retten oppfattet Innstillingsrådets leder, reagert 
på at innstillingen ikke ble fulgt i dette tilfellet som gikk på vurdering av lederpotensiale 
hos søkerne (i en domstol som var dobbelt så stor etter sammenslåingen, og hvor 
lederposisjonen var tilsvarende viktig), og hvor Innstillingsrådets medlemmer hadde truffet 
søkerne personlig og hadde førstehånds kunnskap og forutsetninger for å vurdere 
lederpotensialet. Prosessen som Innstillingsrådet fulgte, var dessuten i seg selv en garanti 
for at dette var grundig vurdert. Dersom departementet var i tvil, kunne departementet 
ifølge Innstillingsrådets leder ha kontaktet Innstillingsrådet i stedet for å overprøve det 
Innstillingsrådet hadde kommet frem til, utelukkende på grunnlag av dokumentene, noe 
medlemmene har reagerte spesielt på. Dette er også bekreftet av Eldbjørg Løwer slik retten 
har oppfattet hennes forklaring. Hun mener at intervjuet må tillegges stor vekt, særlig når 
det gjelder utnevnelse av domstolsledere. Dersom vedkommende har tidligere 
domstolsledererfaring, må det kunne forventes at vedkommende kan si noe om det som er 
relevant for lederstillingen. Eldbjørg Løwer har ellers vist til at Tine Odland under tvil ble 
innstilt som nr. 3, og at tvilen forelå i forhold til en fjerde søker. Både Innstillingsrådets 
leder og Elbjørg Løwer har altså bekreftet at Innstillingsrådet vurderte Aarvik som klart 
best kvalifisert slik at det ikke var rom for moderat kjønnskvotering. 


Departementet la ikke samme vekt som Innstillingsrådet på det inntrykk søkerne hadde gitt 
under intervjuet fordi Tine Odland etter departementets vurdering hadde vist gode 
lederegenskaper, dokumentert ved saksavvikling i løpet av sin konstitusjonsperiode som 
sorenskriver, og gode referanser. Det vises til statsrådens, departementsrådens og 
ekspedisjonssjefens påtegninger på det interne notatet, slik som gjengitt ovenfor under 
saksfremstillingen. Departementsråden har forklart at det samsvarte lite med de objektive 
kriteriene og referanseuttalelsene som utelukkende var positive til henne slik departementet 
vurderte det, å trekke Tine Odlands lederegenskaper i tvil og nedgradere henne 
utelukkende fordi hun gjorde et dårlig inntrykk på intervjuet. Det dårlige intervjuet ble slik 
departementet vurderte det, veid opp av de gode resultatene som hun kunne vise til, samt 
til referansene fra ansatte som hadde arbeidet under henne som domstolsleder. To av 
referansene (som ikke var Odlands referanser) hadde riktignok uttalt seg forbeholdent, men 
med forholdsvis vage karakteristikker av hennes lederstil som departementet ifølge 
departementsråd Morten Ruud ikke la særlig vekt på opp mot de øvrige positive 

referansene. De to referansene som uttalte seg forbeholdent, hadde også i liten grad 
samarbeidet med Odland. Etter en totalvurdering ble det derfor lagt til grunn at 
departementet var berettiget til å vurdere Tine Odland som tilnærmet like godt kvalifisert 
som Aarvik og at det var grunnlag for moderat kjønnskvotering, noe som ble lagt til grunn 
for utnevnelsen. 


Retten har — riktignok under tvil - kommet til at det ikke kan legges avgjørende vekt på 
Innstillingsrådets vurdering. Departementet og Innstillingsrådet har, som påpekt av 
likestillingsnemndas flertall, vurdert de forskjellige elementene i Aarvik og Odlands 
kvalifikasjoner ulikt. Retten finner, slik som likestillingsnemndas flertall, at verken 
departementet eller Innstillingsrådets avveining fremstår som en urimelig eller uforsvarlig 
kvalifikasjonsvurdering, og at det er vanskelig å fastslå at den ene vurderingen er mer 
korrekt enn den andre. Departementets kvalifikasjonsvurdering fremstår som saklig og 
relevant, og det er ikke godtgjort at vurderingen bygger på grovt misvisende faktiske 
opplysninger og derfor ikke kan legges til grunn. Dersom det sees bort fra 
Innstillingsrådets vurdering av hvilket inntrykk søkerne gjorde under intervjuet, fremstår 
Aarvik og Odland etter rettens oppfatning som temmelig likt kvalifisert. De har samme 
utdannelse med tilnærmet samme resultat fra juridisk embetseksamen. De har begge 
omfattende, relevant yrkeserfaring for stillingen, og har begge forut for utnevnelsen 
fungert tilnærmet like lenge som sorenskriver, og kan etter det opplyste vise til gode 
resultater som domstolsledere. De har også begge lang erfaring som dommer. Enkelte av 
kriteriene trekker riktignok i favør av Aarvik, men likevel ikke mer enn at det etter rettens 
oppfatning må kunne legges til grunn at de var tilnærmet like godt kvalifisert da Odland 
ble utnevnt. At hun ikke gjorde det så bra på intervjuet og hvilken betydning det skal ha, 
beror på vurderinger som ikke lett kan overprøves, og hvor det uansett må være rom for, 
slik departementet valgte, å anse dette som oppveid av hennes gode resultater som leder og 
gode referanser fra de som hadde arbeidet under henne som domstolsleder. Retten er enig 
med staten i at domsstolene i denne forbindelse og under henvisning til den frihet 
regjeringen har nå det gjelder utnevnelse av dommere og domstolsledere, jf. ovenfor, bør 
være tilbakeholden med å overprøve den avveiningen av skjønnsmessige momenter som 
Regjeringen/Justisdepartementet har foretatt, og som fremstår som saklig og relevant. 


Retten finner etter dette sannsynliggjort at forskjellsbehandling i strid med 
likestillingsloven $ 3 jf. $ 3a i forbindelse med utnevnelsen av sorenskriver i Haugaland 
tingrett, ikke har funnet sted. 


Staten v/Justisdepartementet blir på denne bakgrunn å frifinne. 
Avgjørelsen har imidlertid budt på tvil. Det vises til vurderingen til likestillingsnemndas 


mindretall slik som gjengitt ovenfor på side 6 annet avsnitt, og den forklaring 
Innstillingsrådets to medlemmer har gitt. 

Ad. saksomkostninger 


Saksomkostninger tilkjennes ikke, jf. tvisteloven $ 20-2 (3) bokstav a). Avgjørelsen har, 
som nevnt, budt på tvil. Saksøker har etter rettens oppfatning hatt god grunn til å få saken 
prøvd for domstolene og kan derfor fritas for saksomkostninger. 


SLUTNING 


Staten v/Justisdepartementet frifinnes. 


Hver av partene bærer egne saksomkostninger. 


Retten hevet 


Axel Slettebøe 


Rettledning om ankeadgangen i sivile saker vedlegges. 

